Klante by Paarlse nagklub aangehou, beroofArgieffoto (Foto: SAPD, Facebook) Lt.kol. André Traut, woordvoerder van die polisie, het gesê die rooftog het omstreeks 02:00 Dinsdag by ŉ klub in Lady Greystraat plaasgevind. Die verdagtes het glo mense in die klub met ŉ vuurwapen gedreig voordat ŉ skoot afgevuur en die mense beroof is. Traut het gesê die verdagtes het die mense van persoonlike items soos kontant en selfone beroof. Twee mense is met ŉ vuurwapen geslaan en het geringe beserings opgedoen. Die verdagtes het glo ook kontant uit ŉ kluis en dobbelmasjiene gesteel voordat hulle op die vlug geslaan het. Volgens Traut het polisiebeamptes die verdagtes agternagesit nadat hulle van die toneel gevlug het. “Die jaagtog het in Pleinstraat tot ŉ einde gekom waar lede van die Paarl-polisie die verdagtes vasgekeer en in hegtenis geneem het.” Volgens Traut het die polisie op drie vuurwapens, kontant en elektroniese toerusting beslag gelê. Hy het gesê die verdagtes, vyf mans en ŉ vrou, almal in hul laat 20’s, sal binnekort in die Paarl-landdroshof verskyn op aanklag van gewapende roof, poging tot moord en die besit van ŉ vuurwapen en ammunisie.